News archive - January-2010
Landbouwette: Deursigtigheid nodig
Die hersiening van Suid-Afrika se 23 landbouwette behoort binnekort in alle erns te begin ná belanghebbendes 30 dae tot einde Mei kans gehad het om kommentaar in te dien oor veranderinge wat hulle in dié wette wil sien.
Die landbou het die Departement van Landbou, Bosbou en Visserye se plan om alle landbouwette te hersien, in die algemeen verwelkom. Sommige van die wette is so lank terug soos in 1928 geskryf. Sedertdien het die landbou-omgewing baie verander en dit is logies dat die wette hersien en, waar dit nie met veranderinge tred gehou het nie, aangepas moet word.
Tog is daar kommer oor die kort tydperk waarin kommentaar gelewer kon word en oor die vaagheid rondom die besluit om die wetgewing te hersien. Dit skep nie 'n klimaat van vertroue nie. Veral nie in 'n tydperk waarin kommersiële boere voel hulle word al hoe meer deur die Regering misken nie.